Covid-19: Mkhize bekommerd oor toename in nuwe gevalleDr. Zweli Mkhize. (Foto: Elmond Jiyane) ’n Toename in nuwe Covid-19-gevalle oor die afgelope paar weke het dr. Zweli Mkhize, minister van gesondheid, bekommerd. Mkhize, wat onlangs positief vir Covid-19 getoets het, het Woensdag gesê Suid-Afrika se jongste epidemiologiese verslae toon ’n toename van 9,1% in nuwe gevalle van Covid-19 oor die afgelope sewe dae terwyl ’n toename van 10,7% oor die afgelope twee weke waargeneem is. ’n Toename in nuwe gevalle is boonop in sommige provinsies opgemerk. “Daar was oor die afgelope sewe dae ’n duidelike toename in die aantal nuwe gevalle in die Wes-Kaap. Die provinsie het ’n toename van 42% in nuwe infeksies aangeteken.” Volgens Mkhize kan die beduidende toename in nuwe gevalle in die Wes-Kaap as ’n oplewing beskou word. Die provinsiale departement van gesondheid het wel reeds sekere gebiede geïdentifiseer waaruit ’n beduidende aantal nuwe gevalle van die koronavirus spruit – waarvan een ’n kroeg in die suidelike subdistrik van Kaapstad. Daar is vroeër berig dat tot 63 mense Covid-19 opgedoen het ná ’n kuier by ’n kroeg in Claremont. “Ons wag op verdere verslae van die Wes-Kaapse departement van gesondheid se reaksiespanne wat nou die subdistrikte met ’n groot toename in nuwe gevalle die afgelope twee weke moet teiken.” Die minister doen intussen ’n beroep op alle provinsies om kontaknasporing en kwarantyn op te skerp. “Mede-Suid-Afrikaners, wanneer ons beklemtoon dat die risiko van ’n oplewing steeds hoog is, doen ons dit nie om vrees in te boesem nie. Ons het as regering die verantwoordelikheid om mense op die hoogte te hou wanneer ons tendense opmerk. Dit sou onverantwoordelik van ons wees om ‘klein oplewings’ wat ons in sommige dele van die land sien te ignoreer.” Mkhize sê verder dat die tempo van nuwe gevalle en sterftes die aanbevelings beïnvloed wat sy departement aan die nasionale bevelsraad vir die hantering van kwessies rakende die koronavirus maak. “Soos ons voortgaan om die ontwikkeling van ’n entstof te monitor, is ons sosiale gedrag en ons voortdurende nakoming van gesondheidsprotokol die enigste wapen wat ons as land het. Almal van ons moet hierdie verantwoordelikheid aanvaar en diegene rondom ons altyd aanmoedig.” Maroela Media het vroeër berig Mkhize en sy vrou, dr. May Mkhize, het self vroeër vandeesweek positief getoets vir Covid-19. Volgens Mkhize sterk hy tans tuis aan terwyl sy vrou vandag uit die hospitaal ontslaan word. Die minister sê ’n hoes is in dié stadium sy enigste oorblywende simptoom.